SPRÁVA ZO ZAHRANIČNEJ PRACOVNEJ CESTY č.      / 2018

1.  Účastník ZPC:
Monika Bideau Repčíková. 
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Odborná poradkyňa pre vedu a výskum, 
anglický, francúzsky, nemecký, český 

2.  Zahraničná pracovná cesta:
Belgické kráľovstvo, 02.01 (00:01) - 31.01 (23:59)
Zahraničná pracovná cesta prerušená v dňoch: -

Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Program zahraničnej pracovnej cesty sa v marci 2018 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2018. Od toho sa odvíjali aktivity, ktoré som v rámci pobytu uskutočňovala.
Pre lepšiu čitateľnosť sú aktivity rozdelené do 4 podskupín :
1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
2. Vykonávanie informačnej činnosti a komunikácia s relevantným segmentom vedeckej komunity a podnikov
3. Organizovanie stretnutí, konferencií, seminárov a iných podujatí
4. Stručný priebeh rokovaní, resp. študijného pobytu

1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
1.1 Informačné podujatie IGLO Open: „The Romanian Presidency of the Council of the European Union – a call for European unity“
Dňa 1. januára 2019 Rumunsko prevzalo predsedníctvo v Rade Európskej únie. Rumunsko sa tejto úlohy zhostilo vôbec prvýkrát a je súčasťou tzv. predsedníckeho tria spoločne s Fínskom a Chorvátskom. Rumunské predsedníctvo v Rade EÚ (RO PRES) bude trvať od 1. januára do 30. júna 2019. Toto obdobie bude poznačené vystúpením Spojeného kráľovstva z Európskej únie (Brexit), rokovaním o budúcom viacročnom finančnom rámci na roky 2021-2027 a voľbách do Európskeho parlamentu v máji 2019.

Hlavným mottom predsedníctva je "Kohézia ako spoločná európska hodnota" a ako priority svojho predsedníctva Rumunsko definovalo štyri "akčné piliere": (1) Európa konvergencie: rast, súdržnosť, konkurencieschopnosť, konektivita; (2) Bezpečnejšia Európa; (3) Európa ako silnejší svetový aktér; (4) Európa spoločných hodnôt. 

V rámci prvého piliera činnosti je jedným zo štyroch hlavných cieľov "podpora výskumu a inovácií, digitalizácia a konektivita s cieľom zvýšiť konkurencieschopnosť európskeho hospodárstva a priemyslu". V oblasti výskumu bude rumunské predsedníctvo v Rade EÚ pokračovať vo vyjednávaniach o balíku rámcového programu EÚ pre výskum a inovácie Horizon Europe (2021-2027) a začne aj s pripomienkovaním ďalších legislatívnych návrhoch, ako je výskumný a vzdelávací program spoločenstva Euratom 2021-2025 a financovanie projektu ITER (International Thermonuclear Experimental Reactor).
Priority rumunského predsedníctva a jeho program sú zverejnené na internetovej stránke rumunského predsedníctva. 

1.2 Stretnutie Kultúrnej diplomacie v spolupráci so Stálym zastúpením SR pri EÚ a Veľvyslanectvom SR v Belgicku 
Stretnutie Kultúrnej diplomacie pripravilo Stále zastúpenie SR pri EÚ v spolupráci s Veľvyslanectvom SR v Belgicku.
Medzi pozvanými boli tradične naše tri zastupiteľské úrady, slovenskí europoslanci, kancelária Bratislavského samosprávneho kraja, Slovenská katolícka misia, ale aj Slováci, ktorí sa aktívne zapájajú do života slovenskej komunity v Belgicku aj mimo náplne svojej práce.

Na úvod stretnutia vysvetlila Janka Nagyová, SZ, tradíciu a zmysel týchto stretnutí: informovať sa navzájom o pripravovaných podujatiach, spojiť sily pri ich organizácii, pomôcť si navzájom s ich propagáciou v širokej komunite Slovákov pracujúcich a žijúcich v Belgicku, vyhnúť sa kolízii/prekrývaniu podujatí a termínov.  Porozmýšľať spoločne o ďalších projektoch, ktoré by sa dali uskutočniť v najbližšom období alebo v budúcnosti.

Janka Nagyová, SZ SR pri EÚ
Informovala prítomných podujatiach, ktoré plánuje SZ na r. 2019. Vyzdvihla dve tradičné podujatia pre širokú slovenskú komunitu a zahraničných hostí: januárový Novoročný koncert (24/01) a decembrovú Slovenskú vianočnú párty (14/12). 
Hlavný dôraz bude v tomto roku na podujatiach na pripomenutie 15. výročia vstupu do EÚ a 30. výročia Nežnej revolúcie 1989. Na oboch výročiach je SZ pripravené spolupracovať aj s ďalšími členskými štátmi EÚ a pripraviť podujatia, ktoré oslovia širokú medzinárodnú komunitu.

Veronika Kuricová, EP, kancelária MEP M.Smolkovej
Informovala o najbližšom podujatí – výstave Kultúrneho dedičstva východného Slovenska, ktorá sa uskutoční od 28/01 do 31/01 v EP. 

Pavol Krempaský, EK
Pavol patrí do skupiny dobrovoľníkov/rodičov, ktorí pripravujú prednášky zo slovenskej histórie pre deti (aj dospelých). V minulosti to boli prednášky k 100. výročiu vzniku Československa, v roku 2019 sa chcú zamerať na 15 rokov nášho členstva v EÚ a 30. výročie pádu komunizmu. V r. 2018 SZ spolupracovalo s P. Krempaským aj na príprave Česko-slovenského plesu storočia , v tomto roku spoločne pripravíme výstavy pre európsku školu (Vznik Československa, Okupácia v r.1968) . PK navrhol aj ďalšie podujatia: besedu so slávnym slovenským futbalistom p. Horváthom, ktorý žije v BE, koncert folkových skupín k výročiu Nežnej revolúcie... PK predložil viacero návrhov, ktoré môžeme spoločne dopracovať ideovo aj organizačne.

Adam Gono, OTKS
Pri príležitosti 100. výročia spolupracovala občianska platforma OTKS so SZ na príprave diskusie k vzniku Československa. V r. 2019 plánuje OTKS viacero podujatí vrátane dvoch debát pred európskymi voľbami. Plánuje aj ďalšie témy – jazykoví ekvilibristi (diskusia s tlmočníkmi z inštitúcií EÚ), diskusia na tému extrémizmus.

Monika Bideau Repčíková, SLORD
Kancelária SLORD chystá podujatia v súvislosti s predsedníctvom SR v zoskupení V4, podujatia zamerané na digitálnu transformáciu (6. júna) s účasťou stáleho predstaviteľa SR pri EÚ P. Javorčíka  a zástupcov EK,  niekoľko Večerov s vedou (Science Evenings), ktoré sa už tradične konajú 4x ročne, chodí na ne cca 40-50 ľudí. Najbližšie to bude prednáška a diskusia s Mikulášom Černotom (Horizont 2020/oblasť životné prostredie). SLORD oslávi na SZ aj 5. výročie svojho vzniku – podujatie 7.marca.

Ivan Ružička, SKM
Informoval o tradičnom podujatí SKM pre širokú komunitu – Vianoce predo dvermi, Dobrá novina. Podujatie má aj dobročinný charakter – tentoraz na pomoc Ugande. SKM pripravuje aj výstavu prác hendikepovaných detí a worskhop. Pripravujú aj ďalšie podujatia – jednorazové aj pravidelné (varenie, pečenie, krúžok ručných prác, športové aktivity pre deti v prenajatej telocvični v nedeľu a iné).

Miroslava Hartieľ, EK
V minulosti viedla detský krúžok Lienky, dnes sa zapája do činnosti pre slovenskú komunitu. Predstavila Slovenský folklórny spolok Ako doma, ktorý vznikol v januári 2018 a celkom úspešne sa rozvíja (chýbajú mu mužskí tanečníci). Má za sebou prvé vystúpenia (ČS ples storočia, SK vianočná párty) a chystá ďalšie podujatia aj v tomto roku.

Kristína Hauserová, ZÚ
Informovala o príprave koncertu Agnesa Snopka k 30.výročiu Nežnej revolúcie. ZÚ pripravuje aj literárny večer V4 – 14.marca, pričom upozornila na SK knihy preložené do FR – Juráňová Žila som s hviezdou, Mengeleho dievča. 
Informovala aj o pripravovanom predstavení Bábkového divadla na rázcestí z B.Bystrice, ktoré by sa malo uskutočniť začiatkom októbra. 

Dominika Forgáčová, Bratislavský samosprávny kraj (BSK )
Poslala email s informáciami k plánom na r. 2019. BSK plánuje podujatie k výročiu Nežnej revolúcie spolu s hl. mestom Praha v termíne 4.12.2019. Pripravuje tiež happening spolu s výstavou žiackych prác ŠUV J.Vydru. 
K 15. výročiu vstupu do EÚ pripravia prezentáciu na Deň Európy v Európskom výbore regiónov.

Veronika Jankovičová, Projekt Slavik
Nemohla sa zúčastniť, ale Janka Nagyová, SZ, stručne informovala prítomných o tom, že Veronika pripravila projekt slovenského domu Slavik v Bruseli, ktorý sa usiluje rozbehnúť – ako súkromnú aktivitu. SZ aj ZÚ jej poskytlo úvodnú pomoc a podporu a je pripravené aktivity domu podporiť a zapojiť sa do nich. 
Myšlienka absencie Slovenského inštitútu v Bruseli a potreby vytvoriť túto inštitúciu v najbližšej budúcnosti zaznievala počas celého stretnutia. 

Záver
Okrem základných informácií o chystaných podujatiach sme sa všetci zhodli na potrebe kontaktov a prisľúbili sme si spoluprácu do budúcnosti, a tam, kde sa dá, aj pri organizovaní podujatí. Na úvod zozbierame všetky podujatia do tabuľky, akú pripravilo aj SZ. 
Informácie o pripravovaných podujatiach potom pripravíme do podoby informačného letáku (newsletter) a budeme ho šíriť na sociálnych sieťach, prostredníctvom emailov a iným spôsobom medzi slovenskou komunitou, aby mala prehľad o pripravovaných podujatiach. 
Viackrát sme sa všetci zhodli na potrebe vytvoriť Slovenský inštitút v Bruseli, ktorý by zastrešoval podujatia pre najväčšiu slovenskú komunitu v zahraničí.

Dodatočná informácia:
Po našom stretnutí sa z iniciatívy poľského SZ pri EÚ stretli veľvyslanci krajín, ktoré oslavujú 15 rokov členstva v EÚ. Na úvodnom stretnutí sa zhodli na spoločnom záujme pripraviť podujatia k 15. výročiu vstupu do EÚ spoločnými silami a jednotným posolstvom. 
Na SZ PL pri EÚ vznikne v najbližších dňoch pracovná skupina na prípravu podujatí – plánované na máj 2019. Za SR bude členom skupiny Janka Nagyová, SZ. V pláne sú podujatia pre širokú verejnosť, ktoré budú komunikovať úspešný príbeh zjednotenej Európy. 
Spracovala: Janka Nagyová, tlačová tajomníčka, SZ Brusel, dňa: 18.01.2019

2. Vykonávanie informačnej činnosti a komunikácia s relevantným segmentom vedeckej komunity a ďalších inštitúcií/organizácií
2.1 Prevádzkovanie informačného portálu
V priebehu mesiaca január 2019 boli na webovej stránke SLORD zverejnené aktuality, plánované podujatia a odporúčania z oblasti výskumu a inovácií v EÚ. Pravidelne bol aktualizovaný aj profil SLORD na Facebooku. Taktiež bol pripravený newsletter, ktorý bol adresovaný približne 2.300 kontaktom z prostredia slovenskej vedy, výskumu a inovácií. 
2.2 Komunikácia s relevantným segmentom vedeckej komunity a ďalších inštitúcií/organizácií
Dialóg s nasledovnými osobami, resp. inštitúciami: 
1.	s národnými delegátmi a národnými kontaktnými bodmi pre programové výbory rámcového programu pre výskum a inovácie Horizont 2020;
2.	so Stálym zastúpením SR pri EÚ, predovšetkým so zástupcami pre výskum a vývoj a vysokoškolské vzdelávanie;
3.	s inštitúciou SAAIC, s cieľom zintenzívniť komunikáciu so slovenskou verejnosťou o iniciatívne siete európskych univerzít;
3. Organizovanie stretnutí, konferencií, seminárov a iných podujatí
V prvej polovici roka 2019 sa uskutočnia nasledovné podujatia organizované kanceláriou SLORD, ktorých pribežná príprava prebieha od začiatku januára 2019.
1. V4 tréning pre projektových manažérov sa bude konať v dňoch  27. - 29. marca 2019 v Bruseli. Organizátormi podujatia sú styčné kancelárie pre výskum a vývoj z SR, CZ a PL a SZ HU pri EÚ v Bruseli. Tréningu sa zúčastní 35 účastníkov (7 účastníkov zo Slovenska) z krajín V4 a ďalšie miesta budú ponúknuté zástupcom partnerských organizácií IGLO (Informal Group of Liaison Offices).
Spoločným cieľom týchto subjektov je zvyšovanie národnej účasti v európskych programoch pre výskum, vývoj a inovácie a zviditeľnenie regiónu v Bruseli. Cieľom školenia je zvýšiť odborné kapacity projektových manažérov poskytnutím informácií s pridanou hodnotou z Bruselu a rozšíriť tak ich povedomie o politickom kontexte európskeho výskumu a o programoch a iniciatívach, ktoré presahujú rámcový program Horizont 2020. 

Vďaka organizácii môžu účastníci absolvovať intenzívny trojdňový program, ktorý zahŕňa ako rečníkov z Európskej komisie, tak aj celý rad prezentácií od expertov so skúsenosťami z praxe. 
2. Podujatie k 5. výročiu od založenia kancelárie SLORD
Styčná kancelária SR pre výskum a vývoj v Bruseli (SLORD) tento rok oslávi 5. výročie svojho vzniku. Pri tejto príležitosti by sme sa radi poďakovali všetkým partnerom za doterajšiu spoluprácu a privítali ich 7. marca 2019 v priestoroch Stáleho zastúpenia SR pri EÚ v Bruseli kde sa podujatie uskutoční. 
Toto podujatie je určené pre bruselskú výskumno-inovačnú komunitu bude zároveň sledovať cieľ propagácie slovenského výskumu, jeho výsledkov a potenciálu v Bruseli a jeho zviditeľňovania na európskej úrovni.
Podujatia sa zúčastnia najmenej 3 slovenské subjekty, z akademickej aj súkromnej sféry, ktoré budú mať možnosť prezentovať svoje úspechy počas trvania podujatia. 
Pozvanými hosťami podujatia budú zástupcovia Európskej komisie, Európskeho parlamentu a zástupcovia členských štátov a asociovaných krajín vrátane ďalších partnerských inštitúcií.
3. V4 konferencia na tému Digitálna transformácia 

Tradičná konferencia pod hlavičkou krajín Vyšegradskej štvorky sa bude konať dňa 6. júna 2019. Témou tohtoročnej konferencie bude digitálna transformácia a dotkne sa tém umelej inteligencie, robotiky, digitálnych zručností, počítačovej vedy, kybernetickej bezpečnosti a so zreteľom na nové európske programy, akým je program Digital Europe (začiatok v r. 2021) a nový rámcový program pre výskum a inovácie Horizon Europe (2021 – 2027).

Nosnými prezentáciami podujatia budú prezentácie politického charakteru DG RTD, DG CONNECT, DG GROW a úspešné príklady v oblasti digitálnych technológií z krajín V4. Každá z krajín V4 si zvolí jednu tému z nasledovných 5 oblastí a pozve rečníka, ktorý zastupuje úspešný príklad v danej oblasti: 
1.	Superpočítače
2.	Umelá inteligencia 
3.	Digitálne zručnosti
4.	Kybernetická bezpečnosť
5.	E-government
4. Stručný priebeh rokovaní, resp.  študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Zápisy zo všetkých relevantných verejných podujatí sú priebežne zverejňované na webe SLORD a dostupné všetkým záujemcom. 

Konferencie, semináre, podujatia

				November 2018		
Dátum	Čas	Miesto	Účastník (SLORD)	Účastníci	Podujatie	
08.01.2019	11:30-  13:00	SZ HU pri EÚ 	Monika Bideau Repčíková, AK, TL	Zástupcovia siete IGLO	IGLO Open: The Romanian Presidency of the Council of the European Union – a call for European unity	
28.01.2019	12:30– 14:00	CLORA	Monika Bideau Repčíková, 	Bruselská vedecko-výskumná komunita 	Výročné podujatie za účasti generálneho riaditeľa GR pre Výskum a inovácie	

Stretnutia a rokovania

November 2018	
Dátum	Čas	Miesto	Účastník (SLORD)	Účastníci	Téma stretnutia	Záznam	
16.01.2019	09:30 – 12:30	Albert Borchette Conference Centre
	Monika Bideau Repčíková 	Zástupcovia ČŠ, Európska komisia	Programový výbor H2020 – Výskumné infraštruktúry 		
16.01.2019	15:00-17:30	SZ SR pri EÚ	Monika Bideau Repčíková, 	Zástupcovia SZ SR pri EÚ, Veľvyslanectva SR v Belgicku, zástupcovia slovenských organizácií v Bruseli, iní	Stretnutie Kultúrnej diplomacie	Vzájomné informovanie sa o pripravovaných podujatiach, s cieľom spojiť sily pri ich organizácii, pomôcť si navzájom s ich propagáciou v širokej komunite Slovákov pracujúcich a žijúcich v Belgicku, vyhnúť sa kolízii/prekrývaniu podujatí a termínov. Spoločná reflexia o ďalších projektoch, ktoré by sa dali uskutočniť v najbližšom období alebo v budúcnosti.	
18.01.2019	09:30 -12:00	SLORD	Monika Bideau Repčíková, AK, TL	Zástupcovia styčných kancelárií (CZELO, PolSCA) a SZ HU pri EÚ v Bruseli	V4 Raňajky	Plánovanie V4 tréningu pre projektových manažérov, identifikácia formátu, rečníkov, plánovanie ďalších spoločných aktivít, výmena informácií, koordinácia postupov	
21.01.2019	13:00 – 14:30	SLORD	Monika Bideau Repčíková, AK	Dr. Bruno Gábel, p. Roman Korbačka, p. Dušan Šándor 	Konzultácia ohľadne možností zapojenia sa do výziev programu Horizont 2020 v oblasti poľnohospodárstva a príbuzných oblastí 
	Poskytnutý prehľad grantových schém Horizontu 2020 vrátane personalizovaných informácií a odporúčaní	
24.01.2019	10:00 – 14:00	Albert Borchette Conference Centre
	Monika Bideau Repčíková	Zástupcovia ČŠ, Európska komisia	Programový výbor H2020 – Vznikajúce technológie a technológie budúcnosti		

5.  Odporúčané závery
1.	ENRICH (European Network of Research and Innovation Centres and Hubs). Centrá ENRICH sú založené v Číne, USA a Brazílii, teda popredných trhoch založených na inováciách. ENRICH je synonymom pre sieť centier, ktoré podporujú internacionalizáciu európskej vedy, technológií a inovácií. Sieť centier ENRICH ponúka služby európskym verejným aj súkromným subjektom, ktorý si želajú vytvoriť spojenie s inovačnými trhmi v daných krajinách. Každé z centier disponuje vlastným internetovým portálom (ENRICH v Číne, ENRICH v USA, ENRICH v Brazílii). ENRICH centrá vystupujú ako styčné kancelárie zastupujúce subjekty, ktoré sa stali ich členmi. Projekt sa momentálne nachádza vo svojej pilotnej fáze. Výmenou za členský poplatok získajú partnerské subjekty z EÚ prístup k portfóliu služieb uľahčujúcich prienik na trh v danej krajine.
Členmi sa môžu stať verejné aj súkromné subjekty, vrátane ministerstiev. ENRICH centrá by uvítali vyššie zapojenie subjektov zo štátov juhovýchodnej Európy.
Centrá ponúkajú celý rad služieb vrátane soft landing a spolupráce, ktorých cieľom je pomôcť európskym výskumno-inovačným organizáciám s plynulým vstupom na čínsky trh napríklad prostredníctvom lokalizačného poradenstva, ponuky priestorov, administratívnej podpory a poradenstva v oblasti dodržiavania predpisov.
2.	HR Strategy for Researchers. Európska komisia zaviedla v roku 2008 systém udeľovania značky "HR Excellence in Research" (HRS4R) inštitúciám, ktoré o neho požiadajú a zaviažu sa implementovať a dlhodobo dodržiavať 40 princípov „Európskej charty výskumných pracovníkov a Kódexu správania pre nábor výskumných pracovníkov” v rámci Stratégie ľudských zdrojov vo výskume (European Charter for Researchers and the Code of Conduct for their Recruitment, inak tiež známe ako "Charter and Code") a ďalšiemu skvalitňovaniu práce výskumníkov, najmä v zmysle balíčku OTM-R (Open, Transparent and Merit-Based Recruitment). Univerzita Mateja Bela v Banskej Bystrici sa 5. decembra 2018 stala 1. slovenskou univerzitou, ktorá získala značku „HR Excellence in Research“. Odporúčam podporovať ostatné slovenské univerzity v získavaní značky HRS4R, ktorá je zároveň zárukou kvality pre partnerov v európskych projektoch a dokáže zvýšiť šance pre ich zapojenie sa do konzorcií.
3.	EÚ Batériová aliancia. Nová iniciatíva v oblasti Vznikajúcich technológií a technológií budúcnosti (FET) pod názvom FET Flagship on advanced battery technologies je momentálne vo fáze prípravy a bude spustená v roku 2020. Cieľom iniciatívy je podporiť dlhodobý výskum vyspelých batériových technológií pre obdobie po roku 2025. Iniciatíva vytvorí vysokovýkonné, inteligentné a udržateľné batériové technológie. Dňa 24. januára 2019 Európska komisia otvorila novú výzvu na predloženie projektových návrhov v rámci tejto iniciatívy. Návrhy projektov je možné podávať do 25. apríla 2019. Odporúčam sledovať vývoj tejto iniciatívy a šíriť povedomie v relevantnej vedeckej komunite.
4.	Digital Europe Programme (program Digitálna Európa). Tento program je momentálna v štádiu prípravy a schvaľovania a plánovaným začiatkom v r. 2021. Jedná sa o program, ktorý bude založený na 5 pilieroch: 1. Superpočítače, 2. Umelá inteligencia, 3. Kybernetická bezpečnosť, 4. Digitálne zručnosti, 5. E-Government. Tento vôbec program bude nosným programom EÚ pre digitálnu transformáciu v reakcii na narastajúce digitálne výzvy, s investíciami v predpokladanej výške 9,2 miliardy EUR. Odporúčam pozorne sledovať trendy v tejto oblasti a vývoj programu Digitálna Európa.

6. Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.    Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete

Správu vypracoval: Monika Bideau Repčíková     	                             .....................................
Dátum: 6.12.2018
								
Správu schválil:  prof. RNDr. Ján TURŇA, CSc., generálny riaditeľ  ......................................